ไฟแนนเชียลไดเจสต์
TSTH ฟื้นขาดทุนแค่ 488 ล้านบาท
1 ก.พ. 2556

TSTH ฟื้นขาดทุนแค่ 488 ล้านบาท
บริษัท ทาทา สตีล (ประเทศไทย) หรือ TSTH เปิดเผยผลการดำเนินงานงวดไตรมาส 3 (1 ต.ค.-31 ธ.ค. 2555) ว่าขาดทุนสุทธิ 488 ล้านบาท ดีขึ้นเทียบกับระยะเดียวกันปีก่อนขาดทุนสุทธิ 942 ล้านบาท และรวม 9 เดือน ขาดทุนสุทธิทั้งสิ้น 989 ล้านบาท ฟื้นตัวจากที่ขาดทุนสุทธิถึง 1,340 ล้านบาท ในช่วงเดียวกันปีก่อน 
บริษัทเติบโตขึ้นทั้งในด้านยอดขาย พร้อมทั้งมียอดกำไรก่อนภาษีเงินได้ ดอกเบี้ยจ่ายและค่าใช้จ่ายการเงิน ค่าเสื่อมราคาและรายจ่ายตัดบัญชี (อีบิตดา) ที่เพิ่มสูงขึ้น เมื่อเปรียบเทียบกับไตรมาส 2 ของงวดบัญชีนี้ และไตรมาส 3 ของรอบปีบัญชีก่อน (ต.ค.ธ.ค. 2554) 
สำหรับไตรมาส 3 และรวม 9 เดือน บริษัทมียอดกำไรเบื้องต้น 9 ล้านบาท และ 8 ล้านบาท ตามลำดับและระหว่างไตรมาสบริษัทมีการปรับปรุงในการบริหารเงินทุนหมุนเวียนอย่างมาก ทำให้มียอดเงินสดคงเหลือเพิ่มขึ้นถึงแม้ว่าเศรษฐกิจโลกยังคงเปราะบาง
ที่ปรึกษาค้าน SUPER ขายสินทรัพย์ถูก
บริษัท ซุปเปอร์บล๊อก (SUPER) เปิดเผยว่า บริษัท แอ๊บโซลูท แอ็ดไวเซอรี่ ในฐานะที่ปรึกษาทางการเงินอิสระ (IFA) เห็นว่าผู้ถือหุ้นควรมีมติไม่อนุมัติการจำหน่ายทรัพย์สินเกี่ยวกับธุรกิจผลิตภัณฑ์คอนกรีตมวลเบาของ SUPER และบริษัทย่อยให้แก่บริษัท ปูนซีเมนต์นครหลวง (SCCC) และ/หรือบริษัทย่อยของ SCCC ในราคา 500 ล้านบาท เป็นราคาที่ไม่เหมาะสม เพราะเห็นว่าราคาเหมาะสมที่ 607.62 ล้านบาท และมีความเสี่ยงในการทำรายการขายทรัพย์สินที่มีผลกระทบต่อบริษัท เช่น อาจถูกเพิกถอนจากตลาดหลักทรัพย์ได้
ตลาดหลักทรัพย์ฯ จึงขอให้ผู้ถือหุ้นของ SUPER ศึกษาข้อมูลอย่างรอบคอบและเข้าร่วมประชุมวิสามัญผู้ถือหุ้น เพื่อพิจารณาการลงมติในรายการดังกล่าวในวันที่ 5 ก.พ. 2556 เวลา 10.00 น. ณ โรงแรมวินเซอร์ สวีทส์ ซอยสุขุมวิท 20 คลองเตย กรุงเทพฯ
ตลท.ไม่นำหุ้น THL คำนวณดัชนี
ตลาดหลักทรัพย์แห่งประเทศไทย (ตลท.) แจ้งว่า จะไม่นำหลักทรัพย์ของบริษัท ทุ่งคาฮาเบอร์ (THL) มารวมในการคำนวณดัชนีมีผลตั้งแต่วันที่ 8 ก.พ. 2556 เนื่องจากบริษัทถูกสั่งพักการซื้อขายนานกว่า 1 ปี ตามเกณฑ์ที่กำหนดไว้